L’Ajuntament de Burjassot,a través d’una moció de l’alcalde, Rafa García, es compromet a compensar els seus empleats per les retallades salarials
2025-07-24

El ple de l’Ajuntament de Burjassot ha aprovat, per majoria, la moció presentada per l’alcalde, Rafa García, en la qual el Consistori adquireix el “compromís de compensar en el futur els seus empleats, quan la legislació ho permeta, per les pèrdues ocasionades per les retallades salarials dels anys 2010-2014”, tal com assenyala el text.

Aquest compromís es farà efectiu “aplicant íntegrament l’acord adoptat pel Ple de la Corporació en data 8 de maig de 2008 (BOP núm. 116, de data 16 de maig) en relació a les modificacions dels complements específics anuals dels llocs que s’indiquen en aquest acord”, també, procedint a “efectuar una valoració dels diferents llocs existents de funcionaris, incrementant-se en la quantia equivalent als 180.000€ consignats en concepte de productivitat abans de les retallades, més 56.320€ de Seguretat Social, seguint els criteris que s’establiran en el seu moment per part de la Corporació i la representació sindical”.

Finalment, es procedirà també a “efectuar les valoracions oportunes per incrementar també el salari base del personal laboral en les quanties que s’establisca en el seu moment per als diferents empleats, segons les seues funcions i/o categoria en equivalència” al personal funcionari i a la quantia assenyalada anteriorment.

La moció arreplega que, “a pesar que els treballadors de l’Ajuntament han vist reduïdes les seues retribucions, malgrat haver perdut drets conquistats durant molts anys i àdhuc assumint més càrrega de treball i responsabilitat de la qual els correspon, han demostrat i mantingut un alt nivell d’entrega i d’interés en la realització de les seues funcions, redundant no solament en benefici de la pròpia Administració sinó, el més important, en benefici de tots els veïns i veïnes de Burjassot”.

Per aquest motiu, l’Ajuntament, des d’Alcaldia, conscient d’aquests fets, presentava la proposta d’acord al ple, aprovada en el mes de desembre.